次韻陳久道秋雨書事二首  其二
作者：劉才邵
朝代：宋

paragraphs: 蕭蕭凉氣增，發興殊不惡。
長煙拂秋暈，小雨滑溪涸。
夜長蟲語乏，池冷蓮衣落。
崇蘭媚深靜，晚菊甘寂寞。
寒姿曉更鮮，芳氣初不索。
譬彼幽閑女，靜飾保纖弱。
又如耿介士，逸志卑燕雀。
無心競紛華，何處生隕穫。
知君深悟此，高歌寫真樂。
悠然脱塵鞅，寸田本恢廓。